Viðtal við meistaraflokks þjálfara knattspyrnudeildarinnar Viðtal við meistaraflokks þjálfara knattspyrnudeildarinnar Þetta viðtal birtist upprunalega í Nesfréttum . Það er mikið líf á Vivaldivellinum þegar blaðamann Nesfrétta ber að garði á fallegu síðdegi í maí . Örugglega um 60 börn og unglingar að æfa á iðagrænu gervigrasinu . Við höfum mælt okkur mót við þjálfara meistaraflokka Gróttu í knattspyrnu , þá Óskar Hrafn Þorvaldsson og Halldór Árnason sem þjálfa karlaliðið og Magnús Örn Helgason og Pétur Rögnvaldsson sem þjálfa kvennaliðið . Magnús og Óskar eru í hrókasamræðum þegar ég geng inn í vallarhúsið en þeir standa snögglega upp og bjóða mér kaffibolla . Halldór er að klára æfingu hjá 5. flokki karla og Pétur kemur nokkrum mínútum síðar , beint af liðsfundi með stelpunum í 3. flokki . Ég byrja á að spyrja hvort það sé algengt að meistaraflokksþjálfarar séu einnig að þjálfa í yngri flokkunum . „ Ég held hreinlega að það sé einsdæmi að báðir aðalþjálfarar og aðstoðarþjálfarar meistaraflokks séu að þjálfa í yngri flokkum eins og hjá Gróttu , “ segir Halldór sem tók við sem yfirþjálfari yngri flokka síðastliðið haust . „ Ég tel að það styrki tengslin á milli yngri og eldri iðkenda og að meiri eining skapist innan deildarinnar . Vandamál Gróttu er hins vegar það að þjálfararnir okkar eru oft að þjálfa of marga flokka sem getur leitt til of mikils álags og jafnvel kulnunar í starfi . En menn þurfa að eiga fyrir salti í grautin og því endar þetta oft svona . “ Unga kynslóðin bankar á dyrnar Magnús og Óskar þjálfuðu einmitt 3. flokk karla á síðasta ári og stýrðu A-liði Gróttu alla leið í undanúrslit Íslandsmótsins . „ Þetta var frábært tímabil og það eru forréttindi að fá að vinna með þessum strákum , “ segir Magnús og bætir við : „ Þeir eru nú flestir á fullri ferð í annað hvort 2. eða 3. flokki og eru sterk heild þrátt fyrir að spila ekki alltaf á sama stað . Fimm strákar úr þessum hópi fengu tækifæri með meistaraflokki í vetur og þrír léku með U16 ára landsliðinu á dögunum , “ segir Magnús sem hefur þjálfað stráka og stelpur hjá Gróttu í meira en áratug . Uppgangur kvennaboltans í Gróttu hefur einmitt verið hraður síðustu ár og nú eru leikmenn úr yngri flokka starfinu farnir að skila sér upp í meistaraflokk . Pétur er á sínu fimmta tímabili sem þjálfari í yngri flokkum kvenna og er ánægður með framfarir sinna stelpna . „ Það hafa sex stelpur úr 3. flokki komið við sögu hjá meistaraflokki í vetur og fjórar þeirra æft með yngri landsliðunum . Þessi hópur hefur ekki verið sigursæll í yngri flokkunum og því er sérstaklega gaman að sjá stelpurnar stíga þessi skref og að upplifa viljann sem þær hafa til að bæta sig , ” segir Pétur . Talið berst að frábærum árangri meistaraflokks karla sem komst upp í Inkasso-deildina síðasta sumar með ungt og óreynt lið . Ekki nóg með það heldur vakti leikstíll Gróttu verðskuldaða athygli en strákarnir hikuðu ekki við að taka áhættur í samspili á eigin vallarhelmingi sem ekki er algengt í meistaraflokksfótbolta . Við spyrjum Óskar hver hafi verið lykillinn að árangrinum . „ Fyrst og fremst mikill dugnaður strákanna . Þeir lögðu hart að sér og voru hungraðir í að uppskera , sem þeir og gerðu . Við þjálfararnir unnum líka mikið og lögðum metnað í að undirbúa liðið til spila sókn , vörn og hlaupa meira en andstæðingarnir . En heiðurinn er allur hjá þessum hugrökku , ungu mönnum sem voru félaginu sínu til mikils sóma á síðasta ári . Nú takast Gróttumenn á við nýja áskorun : Inkasso-deildina þar sem fornfræg félög eins og Keflavík , Fram , Þór og Þróttur eru meðal mótherja . Í aðdraganda tímabilsins var mikil hreyfing á leikmannahópum nær allra liðanna nema Gróttu . Óskar Hrafn hefur orðið : „ Það voru tveir menn sem lögðu skóna á hilluna í haust , þeir Ásgrímur Gunnarsson og Sindri Már Friðriksson , og við fengum tvo í staðinn . Þá Axel Sigurðsson og Bjarka Leósson sem báðir hafa komið feykilega sterkir inn í hópinn . Ákveðið var að stóla á mannskapinn sem skilaði félaginu upp um deild síðasta sumar og því mikilvægt að hjálpa strákunum að stíga þetta skref , að spila deild ofar . Hversu mörgum tekst það mun koma í ljós , “ segir Óskar . Vallarhúsið sprungið Halldór Árnason er uppalinn KR-ingur en starfaði fyrir Stjörnuna í Garðabæ áður en hann gekk til liðs við þjálfarateymi Gróttu haustið 2017 . Halldór er þó Seltjarnarnesinu að góðu kunnur en foreldrar hans búa í bænum og hann spilaði með Gróttu í bæði 2. og meistaraflokki . „ Starfið í Gróttu hefur vakið eftirtekt síðustu árin og því þótti mér mjög spennandi að ráða mig til félagsins . Hér vinna gríðarlega duglegir þjálfarar og stemningin á vellinum er heimilisleg og jákvæð . Mér líður vel í Gróttu og hef notið þess að starfa í bæði meistaraflokki sem og í yngri flokkunum . Það er styrkur fólginn í því hve vel Seltjarnarnes styður við bakið á félaginu . Gervigrasið sem var lagt 2016 er fyrsta flokks og það verður spennandi að sjá nýja lyftingasalinn í íþróttahúsinu . En betur má ef duga skal og nú þarf með einhverjum hætti að leysa búningsklefavandann sem við í knattspyrnudeildinni búum við . Frá því að húsið var vígt árið 2009 hefur iðkendum fjölgað verulega og nú þurfa krakkarnir stundum að skipta um föt í boltageymslunni eða í samkomusalnum þegar klefarnir eru uppteknir vegna leikja . Það er staða sem enginn er sáttur við . Látum ekki stjórnast af ótta Kvennalið Gróttu leikur í 2. deild sem er jafnframt neðsta deild Íslandsmótsins . Við spyrjum Magnús hver séu markmið sumarsins . „ Við förum ekki í neinar felur með að stefnan er sett upp í Inkasso-deildina . Umhverfið í 2. deild kvenna er sérstak . Við spilum aðeins 12 leiki , sem er svipað og í 4. flokki , og miklum fjármunum þarf að eyða í ferðalög . Ég tel að Grótta sé félag sem geti vel spjarað sig deild ofar án þess að falla frá sínum grunngildum . “ Pétur tekur undir þessi orð Magnús og bætir við : „ Markið er klárlega sett á efstu tvö sætin í deildinni en við megum samt ekki gleyma því hver við erum og fyrir hvað við stöndum . Við ætlum ekki að pakka í vörn . Við viljum stjórna leikjum og spila skemmtilegan fótbolta , eins og við höfum reynt að gera allt undirbúningstímabilið . Svo má aldrei gleyma því að hafa gaman af því sem maður er að gera . ” Óskar tekur í sama streng og fullvissar blaðamann um að karlalið Gróttu muni ekki breyta um stíl þó að andstæðingarnir verði erfiðir við að eiga . „ Við viljum halda okkar einkennum og vera við sjálfir . Leggjum áherslu á að stjórnast ekki af óttanum við að mistakast heldur kjarkinum til að láta hlutina takast . Það er líka mikilvægt að stuðningsmennirnir standi við bakið á okkur eins og í fyrra . Þó að við munum gera vond mistök og gefa mörk , að þá verðum við að horfa á stóru myndina og trúa því að tilgangurinn sé stærri en einn og einn leikur . “ Með þessum lokaorðum kveðjum við fjórmenningana og höldum út í vorkvöldið . Stelpur og strákar í Gróttugöllum spila fótbolta af miklu kappi á vellinum og hafa eflaust ekki miklar áhyggjur af því að koma of seint í kvöldmatinn . Enda engin ástæða til .